**Cyfarfod: Cyd-bwyllgor Archwilio**

**Lleoliad: *Teams***

**Dyddiad: 5 Mehefin**

**1y.h.-3y.h.**

|  |  |
| --- | --- |
| **Aelodau:** | Ms Kate Curran (KC) Cadeirydd Mr Farhan Shakoor (FS)Mr David Macgregor (DM)Ms Julie James (JJ) |
| **Hefyd yn bresennol:** | Mr Dafydd Llywelyn, Comisiynydd yr Heddlu a Throseddu (CHTh)Ms Carys Morgans, Prif Swyddog Gweithredol (PSG)Mr Edwin Harries, Cyfarwyddwr Cyllid (CC)Ms Nicola Davies, Prif Swyddog Cyllid Dros Dro (PSC/DD) (ND)Ms Karen Davies, Cyllid (KD)Mr Jason Blewitt, Archwilio Cymru (JB)Ms Anneesa Ali, Archwilio Cymru (AS)Ms Fiona Roe, TIAA (FR)Mr Jonathon Maddock, TIAA (JM)Ms Gaynor Maddox, Pennaeth Rhaglenni a Newid (GM)Ms Michelle Reynolds, Pennaeth Cyllid Dros Dro (MR)Mr Neil Evans, Rheolwr Busnes SCHTh (NE)Dr Richard Lewis, Prif Gwnstabl (PG) |
| **Ymddiheuriadau:** | Ms Beverley Peatling, Prif Swyddog CyllidMs Louise Harries, Uwch-arolygydd Dros Dro, Pennaeth yr Uned Gwella Gwasanaethau |
| **Datganiadau o Fuddiant:** | Dim |

|  |  |
| --- | --- |
|  | CRYNODEB O’R CAMAU GWEITHREDU O GYFARFOD 31 Ionawr 2024 |
| **Rhif y cam gweithredu** | **Crynodeb o’r camau i’w cymryd** | **I'w symud ymlaen gan** | **Cynnydd** |
| A30 | Bod cynrychiolydd o Adnoddau Dynol yn mynychu cyfarfod nesaf y pwyllgor i egluro achosion sylfaenol yr oedi a sut y byddai'n cael ei unioni. | NE | **Ar y gweill -** Bydd Linda Williams, cyfarwyddwr yr adran Adnoddau Dynol, yn mynychu cyfarfod mis Gorffennaf i egluro'r oedi wrth ymateb i adolygiadau archwilio mewnol ar feysydd gyda’r adran Adnoddau Dynol. |
| CRYNODEB O’R CAMAU GWEITHREDU O GYFARFOD 14 Mawrth 2024 |
| **Rhif y cam gweithredu** | **Crynodeb o’r camau i’w cymryd** | **I'w symud ymlaen gan** | **Cynnydd** |
| A53 | Bod y cylch cynllunio a sicrwydd yn cael ei gynnwys ar agenda cyfarfod nesaf y Cyd-bwyllgor Archwilio. | Yr Uwch-arolygydd (dros dro) Louise Harries | **Ar y gweill –** bydd yr adroddiad hwn yn cael ei ystyried yn y Seminar Datganiad o Gyfrifon fis Hydref.  |
| A54 | Rhoddir ystyriaeth i ddod â'r archwiliad mewnol iechyd a diogelwch ymlaen i ddyddiad cynharach oherwydd hyd yr amser ers yr adolygiad diwethaf a chanlyniad sicrwydd cyfyngedig yr adolygiad blaenorol. | Cyd-bwyllgor Archwilio | **Ar y gweill –**  bod y Grŵp Llywodraethu Archwilio yn ystyried cais y pwyllgor i ddod â'r archwiliad mewnol iechyd a diogelwch ymlaen. |
| A55 | Er bod sicrwydd rhesymol wedi'i roi mewn perthynas â chydymffurfiaeth statudol ystadau, mae rhai materion yn ymwneud â phrofion statudol diogelwch nwy a goleuadau yn dal i fodoli. Adroddiad ar gynnydd i'w adrodd yn ôl i'r pwyllgor mewn cyfarfod yn y dyfodol. | Cyfarwyddwr Cyllid/ Pennaeth Ystadau | **Ar y gweill –**  bydd adroddiad pellach yn cael ei ddwyn yn ôl i'r cyfarfod a drefnwyd i'w gynnal ym mis Medi 2024. |
| A57 | Cyflwyno gwybodaeth i’r pwyllgor mewn perthynas â’r mater pensiynau ymhen chwe mis i nodi cynnydd y gwaith ymchwilio a wnaed i nodi faint o unigolion y gallai mater bandiau pensiwn gwahanol effeithio arnynt. | CC | **Ar y gweill –** bydd yr adroddiad hwn yn cael ei gyflwyno i’r cyfarfod a gynhelir ym mis Medi 2024 |
| A65 | Cyflwyno fframwaith llywodraethu corfforaethol diwygiedig drafft i'r pwyllgor yn y cyfarfod a gynhelir ym mis Gorffennaf. | PSG | **Ar y gweill –** bydd hwn yn cael ei gynnwys ar yr agenda ar gyfer cyfarfod mis Gorffennaf. |

1. **Datganiadau o fuddiant**

**Dim wedi’u derbyn**

1. **Cadarnhau cofnodion y cyfarfod a gynhaliwyd ar 14 Mawrth 2024**

Derbyniodd y Pwyllgor bod cofnodion y cyfarfod a gynhaliwyd ar 14 Mawrth yn gofnod cywir.

1. **Adolygiad o’r camau gweithredu – 14 Mawrth 2024**

**Trafododd y Pwyllgor y camau gweithredu o gyfarfodydd blaenorol ac roedd trafodaethau fel a ganlyn:-**

**A39 –** Holodd JJ pa un ai a oes dyddiad ar gyfer pa bryd y bydd y system brydles yn mynd yn fyw. Cadarnhaodd y CC y byddai’n fyw ar gyfer datganiad o gyfrifon 2024/2025 gan mai dyma pryd mae angen y gofyniad prydlesu newydd.

**A43 –** Holodd JJ pryd y byddai’r adolygiad o’r argymhellion sy’n weddill yn cael ei gynnal er mwyn cynnwys y rhai sydd wedi bod yn aros ers amser hir yn y trefniadau rheoli risg a’r cofrestri risg. DywedoddGMfod gwaith wedi’i gyflawni ar gyfer adolygu’r cofnodion camau gweithredu, a lle’r oedd camau gweithredu yn weddill, cysylltwyd â’r adran berthnasol er mwyn sefydlu’r sefyllfa a pha un ai a ddylid ei gofnodi ar y gofrestr risg. Cytunwyd i gau’r cam gweithredu hwn gan fod y gwaith wedi’i gwblhau.

**A48** Gofynnodd JJ am ddiweddariad ynghylch cwmpasu archwiliadau mewnol yn y dyfodol. Dywedodd y PSG y byddai hyn yn cael ei drafod yn y grŵp Llywodraethu Archwilio yn ei gyfarfod nesaf ym mis Mehefin.

**A56** Cynghorodd NE fod trafodaeth gychwynnol wedi’i chynnal gyda’r cynrychiolydd o Fwrdd Iechyd Hywel Dda er mwyn deall sut maen nhw’n ymdrin ag ymgysylltu cymunedol a’r defnydd o ddangosyddion perfformiad allweddol. Cadarnhaodd Hywel Dda nad oes ganddynt unrhyw ddangosyddion perfformiad allweddol ar hyn o bryd, ond bod hyn yn rhywbeth maen nhw’n bwriadu archwilio yn y dyfodol agos. Mewn perthynas â dadansoddi negeseuon cyfryngau cymdeithasol, fe wnaethant gadarnhau bod hyn ond yn cael ei wneud pan mae negeseuon yn cael eu cyhoeddi sy’n ymwneud â gwasanaeth penodol. Cytunwyd i gynnal cyfarfod arall er mwyn cynnwys staff arbenigol o SHTh a’r Heddlu, gyda golwg ar rannu arfer gorau.

Holodd DM am ddiweddariad mewn perthynas â rheoli gwybodaeth a pha un ai a fu gwelliant o ran lleihau’r ôl-groniad. Dywedodd CHTh y byddai’n derbyn gwybodaeth am hyn a’i fod yn parhau i fonitro’r sefyllfa a dal yr Heddlu i gyfrif yn y maes hwn. Cadarnhaodd y PG bod gwelliannau wedi’u gwneud a’i fod yn symud i’r cyfeiriad cywir.

1. Cynllun Gwaith y Cyd-bwyllgor Archwilio

Ystyriodd y Pwyllgor y cynllun gwaith a chadarnhaodd y Cadeirydd y byddai pum cyfarfod y flwyddyn wrth fynd ymlaen oherwydd llwyth gwaith y Pwyllgor. Bydd y cynllun gwaith yn cael ei ddiweddaru’n unol â hynny.

Cam Gweithredu: Diweddaru cynllun gwaith y Cyd-bwyllgor Archwilio i gynnwys 5 cyfarfod sylweddol y flwyddyn.

1. Ystyried Adroddiad Blynyddol 2023/2024 y Cyd-bwyllgor Archwilio

Ystyriodd y pwyllgor Adroddiad Blynyddol drafft 2023/2024 y Cyd-bwyllgor Archwilio. Nododd FS nad oedd unrhyw sôn am waith gydag Archwilio Cymru. Nododd y Cadeirydd nad yw’n cael ei drin o dan y paratoad o’r datganiad o gyfrifon a chytunodd y dylid sôn yn benodol am Archwilio Cymru.

Gofynnodd FS am i’r adroddiad sôn am y gwaith gydag Archwilio Cymru. Cytunodd y Cadeirydd y dylid cynnwys hyn yn adran 2024/2025 mewn perthynas â pharatoi’r datganiad o gyfrifon.

Nododd JJ y byddai’n fuddiol cynnwys y graddau sicrwydd o’r adroddiadau archwilio mewnol. Cytunodd y Pwyllgor.

**Cam Gweithredu A01 – Diwygio’r Adroddiad Blynyddol er mwyn cynnwys cyfeiriad penodol at waith Archwilio Cymru a rhestr o lefelau sicrwydd ar gyfer archwiliadau mewnol y flwyddyn.**

1. Ystyried yr adroddiadau canlynol gan yr archwilwyr mewnol:
	1. Ystyried Adroddiad Sicrwydd Rheoliadau Mewnol Cryno 2023/24

Ystyriodd y Pwyllgor yr adroddiad a roddodd ddiweddariad mewn perthynas â’r Archwiliadau Mewnol a gynhaliwyd yn 2023/2024. Dywedodd JM fod tri adroddiad ar ôl mewn perthynas â 2023/24. Cadarnhawyd y byddai’r adroddiadau sydd ar ôl yn cael eu cyflwyno i’r cyfarfod nesaf ym mis Gorffennaf. Nododd DM yr angen ar gyfer gwella o ran cwmpasu adolygiadau archwilio mewnol. Cynghorodd JM fod cyfarfodydd cwmpasu’n cael eu cynnal gyda phob arweinydd cyn archwiliad. Mae’r adolygiad o’r Uned Gwaith Fforensig Digidol yn enghraifft dda lle y cyfarfu TIAA â dau arweinydd a chael trafodaeth gadarnhaol ar gwmpas yr adolygiad. Dywedodd y PSG y byddai’r Grŵp Llywodraethu Archwilio’n derbyn crynodeb o ddogfennau cwmpasu er mwyn ychwanegu lefel sicrwydd mewn perthynas â chwmpasu adolygiadau.

* 1. Ystyried yr Adolygiad Cydweithredol o Eiddo sy’n Ddarostyngedig i Dâl (Eiddo Tystiolaethol)

Ystyriodd yr aelodau’r adolygiad cydweithredol o eiddo sy’n ddarostyngedig i dâl ac fe’u cynghorwyd bod sicrwydd rhesymol yn dilyn yr adolygiad.

Nododd FS y bu profi sylweddol, ond roedd diffyg gwybodaeth mewn perthynas â llywodraethu o gwmpas y profi. Nododd JM fod proses well wedi’i datblygu yn sgil cyflwyno uned ganolog ym Mhencadlys yr Heddlu. Mae arddangosion nawr yn symud yn awtomatig i’r uned newydd ac mae llywodraethu wedi’i gryfhau sy’n cynnwys archwilio mewnol mwy rheolaidd gan staff.

Nodwyd y byddai adolygiad arall yn cael ei gwblhau yn Nyfed-Powys ym mis Chwefror 2025. Cynghorodd FR y byddai TIAA yn cynnal adolygiad dilynol interim ac yn cynnwys pob un o’r meysydd hynny. Disgwylir i hyn ddigwydd ym mis Medi, ond gall gael ei gynnal cyn hynny os oes angen.

Gofynnodd JJ am wybodaeth ychwanegol am yr ystafell arfwisg a pha un ai a yw hi wedi’i sefydlu. Dywedodd y CC ei fod yn fuddsoddiad cyfalaf mawr am gost o tua £400,000. Mae’r prosiect ar y cam cynllunio ar hyn o bryd, ond mae’n cael ei gynnwys yn rhaglen gyfalaf y flwyddyn gyfredol.

* 1. Ystyried yr Adolygiad Cydweithredol o Wrth-dwyll (Caffael Gwrth-dwyll)

Ystyriodd yr aelodau’r Adolygiad Cydweithredol o Wrth-dwyll ac fe’u cynghorwyd bod yr adolygiad wedi derbyn sicrwydd sylweddol. Cadarnhaodd JM bod yr holl reoliadau allweddol mewn grym.

Holodd FS pa waith sydd wedi’i gynnal o ran adolygu cyfrifon banc a pha un ai a oes gan weithiwr gyfrif cwmni. Nododd JM fod gwaith yn cael ei gynnal er mwyn gwirio’r cyfrifon banc a chadarnhaodd y CC fod cofrestr buddiannau busnes yn cael ei dal gan yr Adran Safonau Proffesiynol a bod disgwyl i weithwyr gofnodi unrhyw fuddiannau busnes fan hyn.

Nododd y Cadeirydd bod angen diweddaru’r polisi gwrth-dwyll erbyn 31 Mai a gofynnodd pa un ai a oedd wedi’i gwblhau. Dywedodd GM y bu’r polisi’n destun ymgynghoriad a disgwylir iddo gael ei gwblhau cyn hir.

ch. Ystyried yr Adolygiad Cydweithredol Drafft o Delemateg

Ystyriodd yr aelodau’r Adolygiad Cydweithredol drafft o Delemateg, gan nodi bod sicrwydd rhesymol. Nododd y Pwyllgor y defnydd o gardiau delemateg a gofyn am i’r Pennaeth Gwasanaethau Fflyd baratoi adroddiad am gyfnod o 6 mis o 1 Mehefin er mwyn dangos pa un ai a oes gwelliannau wedi’u gwneud yn y maes hwn ai peidio.

**Cam Gweithredu A02 – Y Pennaeth Gwasanaethau Fflyd i gyflwyno adroddiad i’r pwyllgor ddechrau 2025 sy’n cynnwys gwybodaeth mewn perthynas â thelemateg o 1 Mehefin am gyfnod o 6 mis.**

* 1. Ystyried yr Adolygiad Sicrwydd o Wrth-dwyll – Cysylltiad Allanol

Ystyriodd y Pwyllgor yr Adolygiad Sicrwydd o Wrth-dwyll – Cysylltiad Allanol ac fe’u cynghorwyd bod sicrwydd sylweddol ac nad oedd unrhyw argymhellion wedi’u gwneud. Holwyd cwestiwn mewn perthynas â’r disgiau a ddefnyddir i gadw gwybodaeth a pha un ai a ydynt wedi’u hamgryptio. Cytunwyd y byddai’r wybodaeth hon yn cael ei chyflwyno yn y cyfarfod nesaf.

**Cam Gweithredu A03 – Cyflwyno gwybodaeth yn y cyfarfod nesaf o ran pa un ai a yw’r disgiau a ddefnyddir i gadw gwybodaeth wedi’u hamgryptio ai peidio.**

1. Ystyried yr Adroddiad Sicrwydd o Grantiau’r Comisiynydd

Ystyriodd yr aelodau’r Adolygiad Sicrwydd o Grantiau’r Comisiynydd gan nodi fod gan hyn sicrwydd sylweddol. Nododd JJ bod sôn am y gofrestr risg ar dudalen un a cheisiodd sicrwydd y dylai fod yno. Cadarnhaodd JM ei fod yn arfer safonol i wirio’r gofrestr risg cyn bod unrhyw adolygiad yn cael ei gynnal.

* 1. Ystyried yr adolygiad sicrwydd o Reolaeth AD – Iechyd Galwedigaethol

Ystyriodd y Pwyllgor yr adolygiad sicrwydd o Reolaeth AD – Iechyd Galwedigaethol. Rhoddodd yr adolygiad sicrwydd rhesymol heb unrhyw argymhellion. Nododd DM fod yr adroddiad yn cynnwys gwybodaeth mewn perthynas â’r gost sy’n gysylltiedig â phobl sydd ddim yn mynychu apwyntiadau, sy’n dod i ychydig llai na £6,000 mewn dau fis. Nododd LW fod gwaith yn mynd rhagddo i ddeall pa fathau o apwyntiadau sy’n achosi’r problemau mwyaf.

* 1. Ystyried yr Adolygiad Sicrwydd o’r Uned Fforensig Digidol

Ystyriodd yr aelodau’r Adolygiad Sicrwydd o’r Uned Fforensig Digidol, gan nodi bod yr adolygiad wedi derbyn sicrwydd sylweddol ac nad oedd unrhyw argymhellion.

ff. Ystyried yr Adolygiad Dilynol Diwedd Blwyddyn

Ystyriodd y pwyllgor yr adolygiad dilynol diwedd blwyddyn. Gofynnodd JJ am ddiweddariad mewn perthynas ag argymhelliad 237594 sy’n ymwneud â safle adfer ar ôl trychineb Rhydaman yn cael ei brofi’n llawn unwaith y bydd y system 999 newydd wedi’i gweithredu’n llawn a pha un ai a yw hyn wedi’i gwblhau yn awr. Cadarnhawyd y dylai’r system gyfathrebu newydd fod wedi mynd yn fyw ar 22 Mai, ond nad oedd hyn wedi digwydd oherwydd pryderon am y darparwr. Oherwydd oedi pellach, bydd y mater hwn nawr yn cael ei gynnwys ar y Gofrestr Risg Corfforaethol.

Nododd yr aelodau bod y ddogfen yn awgrymu na fu unrhyw ymateb wrth yr adran ystadau am argymhelliad yn yr adolygiad dilynol diwedd blwyddyn mewn perthynas â’r polisi neu’r weithdrefn sydd mewn grym ar gyfer eitemau mewn dalfeydd sy’n cael eu golchi.

**Cam Gweithredu A04 – Ceisio eglurhad o ran pam na chafwyd ymateb wrth yr adran Ystadau mewn perthynas â’r argymhelliad a geir yn yr Adolygiad Dilynol Diwedd Blwyddyn, “Argymhellir rhoi polisi neu weithdrefn ar waith sy’n manylu’r broses ar gyfer derbyn a chadw eitemau wedi’u golchi yn y dalfeydd ledled Dyfed-Powys.”**

* 1. Ystyried Strategaeth Archwilio 2024/27 a Chynllun Archwilio Blynyddol 2024/25

Ystyriodd y Pwyllgor Strategaeth Archwilio 2024/27 a Chynllun Archwilio Blynyddol 2024/25. Cynghorwyd y pwyllgor fod hyn wedi’i gyflwyno eto a bod cytundeb yn awr o ran pa feysydd fydd yn destun adolygiad cydweithredol.

1. Nodi Memorandwm Cyfrifon Terfynol 2022/2023 Archwilio Cymru

Rhoddodd y PSC/DD grynodeb cyffredinol i’r pwyllgor ar Femorandwm Cyfrifon Terfynol 2022/2023 Archwilio Cymru.

Nododd DM fod y darlun yn gwella a bod prif gynnwys y ddogfen yn dda, ond bod dal angen gwelliant o fewn y prosesau sicrhau ansawdd mewnol. Bu trafodaeth mewn perthynas â chynlluniau Parhad Busnes a chynlluniau Adfer TGCh ar ôl Trychineb. Cadarnhaodd GM fod cyfarfod wedi’i gynnal gyda Phennaeth yr Adran TGCh ac y byddai adroddiad yn cael ei gyflwyno yn y cyfarfod nesaf ym mis Gorffennaf. Cynghorodd FS fod angen ailedrych ar y cynlluniau a bod angen profi ychwanegol. Cadarnhaodd JM y byddai hyn yn cael ei ystyried fel rhan o adolygiadau yn y dyfodol.

Holodd FS pa reoliadau sydd mewn grym mewn perthynas â gwybodaeth sensitif ar systemau a chyfrifiaduron a pha un ai a oes gan wahanol bobl lefelau mynediad gwahanol i systemau gwahanol. Nododd GM fod rheoliadau mynediad gwahanol mewn grym sy’n cyd-fynd â lefel fetio unigolion.

**Cam Gweithredu A05 – Cyflwyno adroddiad diweddaru yng nghyfarfod mis Gorffennaf mewn perthynas â’r Cynlluniau Parhad Busnes a’r Cynllun Adfer TGCh ar ôl Trychineb.**

**Cam Gweithredu A06 – Rhoi gwybodaeth bellach i’r Pwyllgor mewn perthynas â nifer yr unigolion sydd â mynediad penodol i systemau gwahanol.**

1. Nodi Llythyr Archwilio Blynyddol 2022/2023

Nododd y Pwyllgor y Llythyr Archwilio Blynyddol ac ni wnaed sylwadau pellach.

1. Ystyried diweddariad ar y camau gweithredu o Ddatganiad Llywodraethu Blynyddol 2022/2023

Ystyriodd y Pwyllgor adroddiad a roddodd fanylion am ddiweddariadau ar y camau gweithredu o Ddatganiad Llywodraethu Blynyddol 2022/23. Croesawodd y Pwyllgor gynnwys yr adroddiad, gan dderbyn y diweddariadau.

1. Ystyried Amserlen Archwilio Datganiad o Gyfrifon 2023-24

Ystyriodd y Pwyllgor yr Amserlen ar gyfer Archwilio Datganiad o Gyfrifon 2023/2024.

Nododd FS fod sôn am ymagwedd newydd o fewn y ddogfen a holodd pa un ai a fyddai hyn yn arwain at ryw lefel o effeithiolrwydd a sut y byddai hyn yn cael ei adlewyrchu yn y ffioedd. Cadarnhaodd JB bod llawer iawn o waith wedi’i gyflawni llynedd, ac weithiau, nid oedd y ffioedd wedi’u talu’n llawn. Gofynnodd yr aelodau am fwy o wybodaeth i’w galluogi i ystyried cymhariaeth o gynnydd mewn ffioedd.

**Cam Gweithredu A07- Rhoi gwybodaeth i’r Pwyllgor i’w alluogi i ystyried cymhariaeth o gynnydd mewn ffioedd.**

1. Ystyried y polisïau cyfrifyddu drafft ar gyfer cyfrifon 2023/24

Derbyniodd yr aelodau adroddiad a oedd yn amlinellu’r polisïau cyfrifyddu drafft ar gyfer 2023/24.

Nododd y Cadeirydd y bu newid yn y safonau cyfrifyddu ar gyfer prydlesi. Cynghorodd y PSC/DD bod hyn mewn perthynas â dogfen ganllaw ar weithdrefnau, a holodd y Cadeirydd pa un ai a yw’n arferol cyfeirio at hyn mewn dogfen polisïau cyfrifyddu. Dywedodd y PSC/DD ei fod yn cael ei gynnwys er mwyn sicrhau bod ymwybyddiaeth o gwmpas newid mewn polisïau.

**Cam Gweithredu A08 – Cynnwys y safonau cyfrifyddu ar gyfer prydlesi o fewn y polisïau cyfrifyddu.**

1. Ystyried Cynllun Archwilio 2023/2024 Archwilio Cymru

Ystyriodd yr aelodau Gynllun Archwilio 2023/2024 Archwilio Cymru, ac roeddent yn fodlon â’i gynnwys.

1. Ystyried y cynnydd yn erbyn y camau gweithredu o Adroddiad Archwiliad PEEL AHGTAEF

Ystyriodd y Pwyllgor adroddiad a oedd yn tynnu sylw at y cynnydd sy’n cael ei wneud yn erbyn y camau gweithredu yn adroddiad Archwiliad PEEL AHGTAEF.

Holodd FS am eglurhad pellach o ran y ffordd y mae’r Heddlu’n ymdrin â gwe-rwydo. Cynghorodd y CC fod y math hwn o waith yn cael ei ystyried gan y Bwrdd Sicrhau Ansawdd. Nodwyd hefyd bod canllawiau a rheolau clir o ran materion sy’n ymwneud â diogelu data. Mae’r Heddlu’n profi’r gweithlu gydag e-byst gwe-rwydo er mwyn nodi pa mor aml mae e-bost yn cael ei agor.

Nododd y Cadeirydd bod yr ail faes i’w wella a geir yn yr adroddiad yn ymwneud â chofnodi troseddau a’r amser a gymerir i wneud hyn. Nodwyd mai 95% oedd y targed, ond roedd perfformiad tua 40%. Holodd y Cadeirydd beth sy’n cael ei wneud er mwyn gwella hyn. Cytunodd RJ fod hyn yn broblem, ond mae newid yn y strwythur yn cael ei weithredu a fydd yn arwain at fwy o graffu ar y broses cofnodi troseddau. Bydd hyn yn ei dro’n arwain at welliannau.

Nododd DM ei fod yn dweud ym mhrif adroddiad archwilio PEEL AHGTAEF mai Heddlu Dyfed-Powys sy’n derbyn yr ail swm uchaf o gyllid y pen o’r boblogaeth yng Nghymru a Lloegr. Ar ôl trafod, cytunwyd bod hyn yn ffeithiol anghywir a bod angen ei ddiwygio.

Nododd y Pwyllgor fod adnoddau ychwanegol yn cael eu pennu i’r ystafell reoli ac y byddai hyn yn gwella amseroedd ymateb. Cynghorodd RJ fod y maes i’w wella’n ymwneud â galwadau difrys a nifer y galwyr sy’n rhoi gorau i alwadau. Bydd cyflwyno’r system deleffoni newydd yn cynorthwyo yn y maes hwn, ynghyd â’r staff ychwanegol unwaith y byddant wedi’u hyfforddi i ateb galwadau.

**Cam Gweithredu A09 – Ymchwilio ymhellach i’r rheswm y mae adroddiad terfynol Archwiliad PEEL AHGTAEF yn dweud mai Heddlu Dyfed-Powys sy’n derbyn yr ail swm uchaf o gyllid y pen o’r boblogaeth yng Nghymru a Lloegr.**

1. Cynlluniau Parhad Busnes

Ystyriodd y Pwyllgor bapur mewn perthynas â Chynlluniau Parhad Busnes, gan holi pa un ai a oedd ystyriaeth wedi’i roi i hyfforddi cydlynwyr o fewn pob adran. Cynghorodd GM fod hyfforddiant byr ar ffurf cyflwyniadau wedi’i ddatblygu er mwyn cynorthwyo â’r hyfforddi ac y gellir rhannu hyn gyda’r aelodau.

Holodd FS pa un ai a yw datblygu cynlluniau parhad busnes wedi’u sbarduno gan effaith wedi’i ystyried. Nodwyd bod angen mwy o wybodaeth am y maes hwn ac y dylid trefnu cyfarfod rhwng FS a GM i hwyluso trafodaethau pellach.

**Cam Gweithredu A10 – Rhannu’r fideos sydd wedi eu paratoi i gyd-fynd â’r Cynlluniau Parhad Busnes â’r Aelodau.**

**Cam Gweithredu A11 – Ystyried datblygu cynlluniau busnes wedi’u sbarduno gan effaith a threfnu cyfarfod rhwng FS a GM i drafod hyn.**

1. Mynediad Aelodau at Bapurau Pwyllgor a ThGCh

Ystyriodd yr aelodau adroddiad mewn perthynas â mynediad at Bapurau Pwyllgor a ThGCh. Cynghorodd NE y Pwyllgor bod y ffaith na ellir defnyddio mathau penodol o gyfeiriadau e-bost i gael mynediad at Sianeli *Microsoft Teams* yr Heddlu oherwydd gofynion diogelwch yn broblem genedlaethol.

Ystyriwyd dewisiadau eraill, megis rhannu llwyfannau neu ddewisiadau cwmwl, ond ar hyn o bryd, does dim ar gael sy’n bodloni’r gofynion. O’r herwydd, argymhellir darparu gliniaduron. Nodwyd y byddai angen i’r aelodau fynd i’r Pencadlys i gasglu eu gliniaduron i’w galluogi i sefydlu eu cyfrineiriau gofynnol ac ati.

**Cam Gweithredu A12 – Ystyried mynediad Aelodau i bapurau a ThGCh ac adrodd yn ôl ar hyn yn y cyfarfod nesaf.**

1. Diweddariadau’r Aelodau – 15 munud

Cadarnhaodd y Cadeirydd ei bod hi wedi mynd i’r Grŵp Ystadau Strategol yn ddiweddar a roddodd ddiweddariad ar yr holl waith adeiladu ag arian cyfalaf a diweddariad ar y gyllideb gyfalaf. Nodwyd hefyd bod adroddiad wedi’i ystyried mewn perthynas ag iechyd a diogelwch o safbwynt cydymffurfiaeth a bod hyn wedi gweld gwelliant sylweddol.

Cadarnhaodd JJ ei bod hi wedi mynd i’r cyfarfod Pobl, Diwylliant a Moeseg ym mis Mai a bod llawer iawn o gynnydd wedi’i wneud yn erbyn camau gweithredu o’r cyfarfod blaenorol.

1. Unrhyw Fusnes Arall
	1. Cytundeb Archwilio Mewnol (Prif Swyddog Cyllid)

Nododd yr Aelodau ddiweddariad llafar mewn perthynas â’r cynnydd sy’n cael ei wneud wrth ystyried a gwobrwyo’r cytundeb archwilio mewnol newydd.

**Cyfarfod Nesaf: 31 Gorffennaf 2024**

|  |  |
| --- | --- |
|  | CRYNODEB O’R CAMAU GWEITHREDU O GYFARFOD (5 Mehefin 2024) |
| **Rhif y cam gweithredu** | **Crynodeb o’r camau i’w cymryd** | **I'w symud ymlaen gan** | **Cynnydd** |
| A01 | Diwygio’r Adroddiad Blynyddol er mwyn cynnwys cyfeiriad penodol at waith Archwilio Cymru a rhestr o lefelau sicrwydd ar gyfer archwiliadau mewnol y flwyddyn.  | NE | **Wedi’i gwblhau –** Mae’r adroddiad blynyddol nawr yn cynnwys y wybodaeth ofynnol.  |
| A02 | Y Pennaeth Gwasanaethau Fflyd i gyflwyno adroddiad i’r pwyllgor ddechrau 2025 sy’n cynnwys gwybodaeth mewn perthynas â thelemateg o 1 Mehefin am gyfnod o 6 mis. | NE | **Ar Waith –** bydd yr adroddiad hwn yn cael ei gynnwys ar yr agenda ym mis Ionawr 2025. |
| A03 | Cyflwyno gwybodaeth yn y cyfarfod nesaf o ran pa un ai a yw’r disgiau a ddefnyddir i gadw gwybodaeth wedi’u hamgryptio ai peidio. | JM | **Wedi’i gwblhau –** Mae pob disg wedi’i amgryptio. Mae TGCh wedi cynghori bod y datrysiad wrth gefn newydd ar waith yn awr a bod bwlch aer mewn grym gan fod datrysiad tâp yn awr i rannu’r data o’r disgiau.  |
| A04 | Ceisio eglurhad o ran pam na chafwyd ymateb wrth yr adran Ystadau mewn perthynas â’r argymhelliad a geir yn yr Adolygiad Dilynol Diwedd Blwyddyn, “Argymhellir rhoi polisi neu weithdrefn ar waith sy’n manylu’r broses ar gyfer derbyn a chadw eitemau wedi’u golchi yn y dalfeydd ledled Dyfed-Powys.” | JM | **Wedi’i gwblhau –**mae’r polisi a’r weithdrefn wedi’u hoedi hyd nes y bydd tendr newydd ar gyfer gwasanaethau golchdy. Mae’r dyfarniad ar fin cael ei wneud, ac ar ôl hynny, cynhelir trafodaethau gyda’r cwmni newydd am y broses a fydd yn hysbysu polisi a gweithdrefn newydd. Mae’r argymhelliad hwn ar gyfer y Gwasanaeth Dalfeydd, ac nid yr Adran Ystadau.  |
| A05 | Cyflwyno adroddiad diweddaru yng nghyfarfod mis Gorffennaf mewn perthynas â’r Cynlluniau Parhad Busnes a’r Cynllun Adfer TGCh ar ôl Trychineb.  | GM | **Wedi’i gwblhau –** Mae adroddiadau wedi’u cynnwys ar yr agenda. |
| A06 | Rhoi gwybodaeth bellach i’r Pwyllgor mewn perthynas â nifer yr unigolion sydd â mynediad penodol i systemau gwahanol. | PSG | **Wedi’i gwblhau –** mae’r wybodaeth hon wedi’i chynnwys yn yr adroddiad TGCh ar yr agenda hwn.  |
| A07 | Rhoi gwybodaeth i’r Pwyllgor i’w alluogi i ystyried cymhariaeth o gynnydd mewn ffioedd.  | Archwilio Cymru | **Wedi’i gwblhau –** rhannwyd gwybodaeth â’r aelodau ar 10 Mehefin 2024. |
| A08 | Cynnwys y safonau cyfrifyddu ar gyfer prydlesi o fewn y polisïau cyfrifyddu. | PSC | **Wedi’i gwblhau –** mae’r nodiadau priodol wedi’u cynnwys o fewn y Datganiad o Gyfrifon drafft mewn perthynas â phrydlesi. Fel y nodwyd yn y cyfarfod, ni fydd y safon gyfrifo hon yn ofyniad statudol tan 2024/25. Bydd hyn yn cael ei gynnwys yn y nodiadau i’r cyfrifon yn ôl yr angen.  |
| A09 | Ymchwilio ymhellach i’r rheswm y mae adroddiad terfynol Archwiliad PEEL AHGTAEF yn dweud mai Heddlu Dyfed-Powys sy’n derbyn yr ail swm uchaf o gyllid y pen o’r boblogaeth yng Nghymru a Lloegr. | PSG | **Wedi’i gwblhau –** Ni fu modd inni ddod o hyd i gyfeiriad i’r paragraff sy’n cyfeirio at yr heddlu sy’n derbyn yr ail swm uchaf o gyllid y pen o’r boblogaeth yn yr adroddiad cyn-archwilio a anfonwyd ar gyfer gwirio. Mae tabl ar dudalen 53 sy’n dangos mai ni sydd â’r ail ganran uchaf o gyllid sy’n deillio o’r dreth gyngor fel cyfran o’r gyllideb – fodd bynnag, mae hyn yn rhannol ymwneud â’r ffaith bod ein setliad grant y pen o’r boblogaeth yn isel. |
| A10 | Rhannu’r fideos sydd wedi eu paratoi i gyd-fynd â’r Cynlluniau Parhad Busnes â’r Aelodau. | NE | **Wedi’i gwblhau –** Rhannwyd fideos ymysg yr Aelodau ar 10 Mehefin 2024. |
| A11 | Ystyried datblygu cynlluniau busnes wedi’u sbarduno gan effaith a threfnu cyfarfod rhwng FS a GM i drafod hyn.  | NE | **Ar Waith –** trefnir cyfarfod ar gyfer yr wythnos gyntaf ym mis Awst.  |
| A12 | Ystyried mynediad Aelodau i bapurau a ThGCh ac adrodd yn ôl ar hyn yn y cyfarfod nesaf. | NE | **Wedi’i Gwblhau –** Darperir diweddariad ar yr agenda hwn. |